M. Fronc, minister školstva SR: (2003-09-10):
Zákon o vysokých školách, ktorý Národná rada Slovenskej republiky schválila vo februári 2002, odštartoval hlbokú reformu slovenského vysokého školstva. Vysoké školy získali ekonomickú samostatnosť a otvoril sa im široký priestor na uplatnenie ich schopností pri hľadaní miesta na tvoriacom sa európskom trhu vysokoškolského vzdelávania a európskom výskumnom priestore. Predkladaný návrh zákona novelizuje aj niektoré ďalšie zákony. Jeho hlavnou časťou je novela zákona č. 131/2002 Z. z. o vysokých školách, ďalej v nadväznosti na túto novelu a ďalšie úlohy vyplývajúce z programového vyhlásenia vlády v oblasti vysokého školstva návrh zákona prináša aj novelizáciu zákona č. 200 o Študentskom pôžičkovom fonde v znení neskorších predpisov. Vzhľadom na pretrvávajúce problémy s implementáciou periodického hodnotenia výskumu a vývoja, zavedeného zákonom č. 132/2002 o vede a technike, návrh zákona prináša aj nevyhnutnú novelizáciu tohto zákona vo vzťahu k vysokým školám. Z dôvodu zavedenia postupnej diverzifikácie poskytovateľov ďalšieho vzdelávania zdravotníckych pracovníkov zo Slovenskej zdravotníckej univerzity na všetky príslušné vysoké školy v návrhu zákona sa novelizuje aj zákon č. 401 o zriadení Slovenskej zdravotníckej univerzity a zákon č. 277 o zdravotníckej starostlivosti v znení neskorších predpisov. Návrh zákona o vysokých školách prináša zmeny v troch oblastiach. V prvej oblasti ide o zmeny, ktoré je Slovenská republika zaviazaná urobiť medzinárodnými dohovormi vo svojom vnútroštátnom právnom poriadku v súvislosti so vstupom Slovenskej republiky do Európskej únie. Zákon ukladá vysokým školám povinnosť zohľadniť obsah vzdelávania v stanovených predpisoch rezortov, ktoré v nich implementovali obsah príslušných smerníc Európskej únie na výkon regulovaných povolaní alebo regulovaných odborných činností vykonávaných občanmi členských štátov Európskej únie. Ďalej sa v súvislosti so vstupom do Európskej únie navrhuje vytvorenie osobitného akademického titulu pre zubných lekárov a rozčleňuje sa uznávanie dokladov o vzdelaní na uznávanie na akademické účely a na uznávanie na účely výkonu povolania občanov Európskej únie na území Slovenskej republiky. Súčasťou tejto časti zmien v zákone o vysokých školách je aj stanovenie lehôt, do uplynutia ktorých musia vysoké školy vo vybraných študijných odboroch uplatniť zmeny v obsahu vzdelávania podľa príslušných právnych predpisov jednotlivých rezortov. V druhej oblasti ide o upresnenie niektorých ustanovení, u ktorých sa v priebehu účinnosti nového zákona o vysokých školách preukázala nutnosť ich zmeny. Nejde o zásadné zmeny, ide najmä o odstránenie legislatívnotechnických nepresností súčasného znenia zákona. Za dôležitý prvok novely treba pokladať aj implementáciu zákona č. 428 na ochranu osobných údajov do vysokoškolského prostredia v súvislosti s tvorbou registra študentov. Veľký praktický význam bude mať aj posunutie termínu, do ktorého musia všetky vysoké školy transformovať svoje doterajšie študijné odbory na študijné programy, a to o jeden rok. Tretia oblasť zmien sa dotýka špecializačného štúdia v medicíne. Špecializačné štúdium v medicíne sa upravuje ako osobitný druh ďalšieho vzdelávania, ktoré môžu uskutočňovať len vysoké školy. Novela zákona o Študentskom pôžičkovom fonde prináša zmeny, ktoré majú zvýšiť účinnosť tohto nástroja na sociálnu podporu študentov. Najvýznamnejšou zmenou je návrh na zvýšenie maximálnej ročnej výšky pôžičky z 20-tisíc na 40-tisíc slovenských korún, ako aj vyplácanie v dvoch splátkach namiesto doterajšieho mesačného vyplácania. Okrem toho sa na základe doterajších skúseností z činnosti fondu upresňuje a zjednodušuje viacero ustanovení tohto zákona. V návrhu novely zákona o vede a technike sa upravuje, aby periodické hodnotenie výskumu a vývoja vysokých škôl uskutočňovala Akreditačná komisia v rámci komplexnej akreditácie činnosti vysokej školy. Ďalej sa vypúšťa povinnosť kalkulovať náklady na riešenie úloh výskumu a vývoja v prípade inštitucionálneho financovania, chcem zdôrazniť, len inštitucionálneho financovania, ktoré nie je určené ako financovanie, teda úloh. Do zákona o vede a technike sa tiež navrhujú zaradiť chýbajúce prechodné ustanovenia, ktoré vytvárajú priestor na rozbeh periodického hodnotenia výskumu a vývoja. V návrhu novely zákona o zriadení Slovenskej zdravotníckej univerzity sa tento zákon dopĺňa o prechodné ustanovenie, ktoré zabezpečí kontinuitu ďalšieho vzdelávania zdravotníckych pracovníkov, pokiaľ táto univerzita a ostatné vysoké školy získajú príslušnú akreditáciu. V zákone č. 277 o zdravotnej starostlivosti v znení neskorších predpisov sa zavádza proces akreditácie vzdelávacích aktivít, ďalšieho vzdelávania zdravotníckych pracovníkov. Návrh zákona nemá priamy vplyv na štátny rozpočet, ale verím, že jeho pozitívne dôsledky na ďalší rozvoj slovenského vysokého školstva budú mať jednoznačne pozitívny vplyv aj na slovenskú ekonomiku. Na záver by som chcel zdôrazniť, že návrh zákona je v súlade s európskymi trendmi rozvoja vysokého školstva a vytvára pre slovenské vysoké školstvo dobrú východiskovú situáciu na zaujatie dôstojnej pozície v európskom vysokoškolskom priestore, v ktorom sa úplne voľne ocitne od vstupu Slovenska do Európskej únie. Ďakujem, pán predseda.